Απόφαση της Επιτροπής της 29ης Ιουνίου 2000 για ορισμένα μέτρα προστασίας σχετικά με την ψευδοπανώλη των πτηνών στην Ιταλία [κοινοποιηθείσα υπό τον αριθμό Ε(2000) 1738] (Κείμενο που παρουσιάζει ενδιαφέρον για τον ΕΟΧ) (2000/419/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4, Εκτιμώντας τα ακόλουθα: (1) Από τις 5 Μαΐου 2000 εμφανίστηκαν σε διάφορες περιοχές της Ιταλίας πολλές εστίες ψευδοπανώλους των πτηνών. (2) Στην οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλους των πτηνών(3), προβλέπονται μέτρα για την καταπολέμηση της ψευδοπανώλους των πτηνών. (3) Οι ιταλικές αρχές θέσπισαν συμπληρωματικά μέτρα ελέγχου και προστασίας με την "Ordinanza del Presidente della Giunta Regionale dell' Emilia-Romagna n. 210 del 18 Maggio 2000" στις επαρχίες της Bologna, Ferrara, Forli-Cesena, Ravenna και Rimini, στην περιφέρεια της Emilia-Romagna. (4) Τα μέτρα αυτά πρέπει να ισχύσουν τουλάχιστον μέχρις ότου επανεξεταστεί η κατάσταση της ασθένειας της ψευδοπανώλους των πτηνών στη συνεδρίαση της μόνιμης κτηνιατρικής επιτροπής, η οποία έχει προγραμματιστεί για τις 4-5 Ιουλίου 2000. (5) Η κατάσταση της ασθένειας ενδέχεται να θέσει σε κίνδυνο τα κοπάδια που βρίσκονται σε άλλα μέρη της Κοινότητας όσον αφορά το εμπόριο ζωντανών πουλερικών και αυγών επώασης. (6) Ο εμβολιασμός αποτελεί ένα αποτελεσματικό μέσο για την καταπολέμηση της ψευδοπανώλους των πτηνών. Ως εκ τούτου, πρέπει να εφαρμοστεί στην Ιταλία ένα πρόγραμμα εμβολιασμού και να αποστέλλονται στα άλλα κράτη μέλη μόνον τα εμβολιασμένα πουλερικά και τα σχετικά αυγά επώασης. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Ιταλία πρέπει να υποβάλει στην Επιτροπή, πριν από την 1η Ιουλίου 2000, ένα πρόγραμμα εμβολιασμού για την καταπολέμηση της ψευδοπανώλους των πτηνών για τα ζωντανά πουλερικά. Το πρόγραμμα πρέπει να περιλαμβάνει στοιχεία σχετικά με: α) το έδαφος στο οποίο θα πραγματοποιηθεί ο εμβολιασμός· β) τα είδη των πουλερικών τα οποία θα εμβολιασθούν και το σχετικό χρονοδιάγραμμα του εμβολιασμού· γ) τα χαρακτηριστικά, τη σύνθεση και τον τρόπο εφαρμογής των χρησιμοποιούμενων εμβολίων· δ) τα προγράμματα εμβολιασμού για τις διάφορες κατηγορίες πουλερικών· ε) τα μέτρα ελέγχου, ώστε να διασφαλιστεί ότι ο εμβολιασμός έχει διενεργηθεί με ορθό τρόπο· στ) τους περιορισμούς που πρέπει να εφαρμοστούν όσον αφορά τις μετακινήσεις των πτηνών σε σχέση με την εφαρμογή του προγράμματος εμβολιασμού, ώστε να παρεμποδιστεί η διάδοση της ασθένειας· ζ) την ανταλλαγή πληροφοριών μεταξύ των τοπικών αρχών, του εθνικού εργαστηρίου αναφοράς και της κεντρικής κτηνιατρικής αρχής. Άρθρο 2 Η Ιταλία διασφαλίζει ότι επιτρέπεται να εγκαταλείψουν το ιταλικό έδαφος για διακοινοτικό εμπόριο μόνον εμβολιασμένα ζωντανά πουλερικά και αυγά επώασης που προέρχονται από εμβολιασμένα κοπάδια. Άρθρο 3 Στα σχετικά υγειονομικά πιστοποιητικά που χρησιμοποιούνται για το ενδοκοινοτικό εμπόριο αυγών επώασης και ζωντανών πουλερικών πρέπει να περιλαμβάνονται οι ακόλουθες αναφορές: - "Τα αυγά επώασης προέρχονται από κοπάδια τα οποία έχουν εμβολιασθεί υπό επίσημο έλεγχο σύμφωνα με την απόφαση 2000/419/ΕΚ." - "Τα πουλερικά έχουν εμβολιασθεί υπό επίσημο έλεγχο σύμφωνα με την απόφαση 2000/419/ΕΚ". Άρθρο 4 Η παρούσα απόφαση εφαρμόζεται έως τις 15 Ιουλίου 2000. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 29 Ιουνίου 2000.

[Source: multi_eurlex | Tokens: 3375]